

РЕПУБЛИКА БЪЛГАРИЯ

Заместник-министър на земеделието, храните и горите

……………………………

…………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **г-жа десислава танева** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**ДОКЛАД**

от доц. д-р Янко Иванов – заместник-министър на земеделието, храните и горите

**Относно:** Проект на Правилник за организацията на дейността на Националния съвет по храните

**УВАЖАЕМА ГОСПОЖО МИНИСТЪР,**

На основание чл. 118 от Закона за храните внасям за одобряване проект на Правилник за организацията на дейността на Националния съвет по храните.

**Причини, които налагат приемането на акта**

Съгласно чл. 117, ал. 1 от Закона за храните към министъра на земеделието, храните и горите се създава Национален съвет по храните (Национален съвет) като постоянен консултативен орган, който подпомага министъра при провеждане на държавната политика в областта на храните.

Със Заповед № РД 09-755 на министъра на земеделието, храните и горите от 23.09.2020 г. е определен съставът на Националния съвет.

Съгласно чл. 118 от Закона за храните министърът на земеделието, храните и горите издава правилник, с който се определят организацията на дейността на Националния съвет, редът за вземане на решения, кворумът и мнозинството, включително редът за избор на заместник-председателите.

С проекта на правилник се уреждат:

1. организацията на дейността на Националния съвет;

2. редът за вземане на решения от Националния съвет;

3. определянето на кворум и мнозинство за провеждане на заседание на Националния съвет;

4. редът за избор на заместник-председатели на Националния съвет.

Съставът на Националния съвет се определя съгласно чл. 117, ал. 3 от Закона за храните.

Националният съвет избира от състава си двама заместник-председатели, единият от които е представител на браншовите организации, съгласно чл. 117, ал. 4 от Закона за храните.

В проекта на правилник е регламентиран редът за определяне на кандидатурите за заместник-председатели на Националния съвет.

Проектът съдържа разпоредби относно провеждането на заседанията на Националния съвет, сформиране на работни групи в рамките му, както и относно изготвяне на годишна програма и доклади за работата на Националния съвет.

**Цели**

С предложения проект на правилник се цели регламентиране на организацията на дейността на Националния съвет към министъра на земеделието, храните и горите, на редът за вземане на решения и начинът за провеждане на заседанията.

**Финансови и други средства, необходими за прилагането на новата уредба**

За приемането на проекта на акт не са необходими допълнителни разходи/трансфери/други плащания по бюджета на Министерството на земеделието, храните и горите. Предложеният проект на акт не води до въздействие върху държавния бюджет и върху адресатите на правилника.

**Очаквани резултати от прилагането на акта**

Прилагането на правилника ще гарантира ефективната работа на Националния съвет, подобряване на взаимодействието между държавните органи и браншовите организации в областта на храните.

**Анализ за съответствие с правото на Европейския съюз**

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на правилник са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 118 от Закона за храните, предлагам да одобрите предложения проект на Правилник за организацията на дейността на Националния съвет по храните.

|  |  |
| --- | --- |
| **Приложениe:** | 1. Проект на Правилник; 2. Справка за отразяване на постъпилите становища; 3. Справка за отразяване на постъпилите становища и предложения от проведената обществена консултация; 4. Постъпили становища. |

С уважение,

**ДОЦ. Д-Р ЯНКО ИВАНОВ**

*Заместник-министър на земеделието, храните и горите*